Document ID: 32012R0630

A BIZOTTSÁG 630/2012/EU RENDELETE
(2012. július 12.)
a 692/2008/EK rendelet hidrogénnel és hidrogén és földgáz keverékével üzemelő gépjárműveknek a kibocsátásra vonatkozó típus-jóváhagyási követelményei, valamint a villamos erőátviteli rendszerrel rendelkező járművekre vonatkozó egyedi információknak az EK-típusjóváhagyáshoz beadandó adatközlő lapon való feltüntetése tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló, 2007. június 20-i 715/2007/EK európai parlamenti és tanácsi rendeletre (1) és különösen annak 5. cikke (3) bekezdésének a), f) és i) pontjára,
mivel:
(1)
„A Bizottság Közleménye az Európai Parlamentnek, a Tanácsnak és az Európai Gazdasági es Szociális Bizottságnak - Európai stratégia a tiszta és energiatakarékos járművekről” című közleményében (2) a Bizottság megállapítja, hogy sok olyan technológia (villamos, hidrogén, biogáz és folyékony bioüzemanyagok) létezhet, amelyek valószínűleg jelentősen hozzájárulnak az Európa 2020 stratégia kiemelt céljainak eléréséhez, nevezetesen a tudáson és innováción alapuló gazdaság kialakításához (intelligens növekedés), és az erőforrásokat hatékonyabban felhasználó, környezetbarátabb és versenyképesebb gazdaság előmozdításához (fenntartható növekedés).
(2)
Rövid és középtávon valószínűleg továbbra is a belső égésű motorok maradnak a legelterjedtebbek a közúti járművekben, ezért a belső égésű motorokra alapuló erőátvitelről más fajtájú, villamos alapú (akkumulátor, üzemanyagcella) erőátvitelre való gördülékeny átmenetet megkönnyítheti a belső égésű motorok olyan fejlesztése, hogy képesek legyenek tiszta üzemanyagokkal, mint például hidrogénnel (H2) vagy hidrogén/földgáz keverékekkel (H2NG) működni.
(3)
Tekintve az erőátviteli technológia jövőjét övező bizonytalanságokat és annak valószínűségét, hogy az új technológiák egyre nagyobb részt hasítanak ki maguknak a piacból, az európai típus-jóváhagyási szabályozást hozzá kell igazítani ezekhez a technológiákhoz.
(4)
A könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló 715/2007/EK európai parlamenti és tanács rendelet módosításáról és végrehajtásáról szóló, 2008. július 18-i 692/2008/EK bizottsági rendeletben (3) a H2 és a H2NG jelenleg nem szerepel a figyelembe vett üzemanyagtípusok között. Indokolt ezért az említett rendeletben meghatározott típus-jóváhagyási eljárást kiterjeszteni ezekre az üzemanyagokra is.
(5)
A hidrogénüzemű gépjárművek típusjóváhagyásáról és a 2007/46/EK irányelv módosításáról szóló, 2009. január 14-i 79/2009/EK európai parlamenti és tanácsi rendelet (4) a hidrogénhajtás tekintetében biztonsági előírásokat határoz meg a gépjárművek típusjóváhagyásához. Gondoskodni kell a környezet védelméről is, mivel a belső égésű motorokban üzemanyagként használt hidrogénből származó nitrogén-oxid-kibocsátások hatással vannak a környezetre.
(6)
A H2NG keverékekből származóan bizonyos mennyiségű káros anyagok jutnak a levegőbe, főként szénhidrogének, szén-monoxid, nitrogén-oxidok és szilárd részecskék; ezeket a kibocsátásokat kezelni kell.
(7)
A kibocsátásmérések eredményeinek meghatározásához használt különféle képleteket és paramétereket hozzá kell igazítani a H2 és a H2NG belső égésű motorokban való használatának eseteihez, mivel ezek a képletek és paraméterek nagymértékben függnek a használt üzemanyag típusától és jellemzőitől.
(8)
A gyártó által a nemzeti jóváhagyó hatóságnak beadandó dokumentumokat aktualizálni kell, hogy tartalmazzák a H2-re, a H2NG-re és az elektromos járművekre vonatkozó információkat.
(9)
A 692/2008/EK rendeletet ezért a fentieknek megfelelően módosítani kell.
(10)
Az e rendeletben előírt intézkedések összhangban vannak a „Műszaki Bizottság - Gépjárművek” bizottság véleményével,
ELFOGADTA EZT A RENDELETET:
1. cikk
A 692/2008/EK rendelet a következőképpen módosul:
1.
A 2. cikk a következőképpen módosul:
(a)
A 16. pont helyébe a következő szöveg lép:
„16. „hibridhajtású elektromos jármű (HEV)”: olyan jármű, amely a mechanikus hajtáshoz a járműben lévő mindkét következő tárolt energiaforrásból kap energiát (ideértve azokat a járműveket is, amelyek fogyó üzemanyagból csak arra vesznek fel energiát, hogy feltöltsék a villamos energiát tároló eszközt):
a)fogyó üzemanyag,b)akkumulátor, kondenzátor, lendkerék/generátor vagy villamos energiát tároló más eszköz;
(b)
A szöveg a következő pontokkal egészül ki:
„33. „villamos erőátviteli rendszer”: olyan rendszer, amely egy vagy több energiatároló eszközből, egy vagy több áramkondicionáló eszközből és egy vagy több olyan villamos gépből áll, amely a tárolt energiát a jármű hajtása céljából a jármű kerekeire juttatott mechanikus energiává alakítja át;
34. „tisztán elektromos meghajtású jármű”: olyan jármű, amely csak villamos erőátviteli rendszerrel rendelkezik;
35. „rugalmas üzemanyag-felhasználású H2NG-üzemű jármű”: olyan rugalmas üzemanyag-felhasználású jármű, amely képes hidrogén és földgáz/biometán különböző keverékeivel működni;
36. „hidrogéncellás jármű”: olyan jármű, amely a jármű hajtásához hidrogénből származó kémiai energiát villamos energiává átalakító üzemanyagcellából kapja az energiát.”
2.
A mellékletek e rendelet mellékletének megfelelően módosulnak.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. július 12-én.

Labels: 7
8
3
20